
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)  9401 444, факс: (+359 2) 9401 595 




Р Е Ш Е Н И Е 
№ РС-527-18-018
Днес, 13.03.2019 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Антоанета Цонкова
Член: Силвия Къдрева
У С Т А Н О В И:
Производството е по реда на чл.71, ал.1, предл.1 от Закона за противодействие на корупцията и за отнемане на незаконно придобитото имущество и е образувано като сигнал с рег. № ЦУ-01/С-527/01.11.2018г.
Сигналът е подаден против Жеко Иванов Чешмеджиев - управител на „Многопрофилна болница за активно лечение (МБАЛ) – В.“ ЕООД, ЕИК ***.
По същество, твърденията в сигнала са, че в периода 28.12.2015г. до 26.06.2018г. Жеко Иванов Чешмеджиев е заемал едновременно длъжността управител на „МБАЛ-В.“ ЕООД и длъжността управител на „Медицински център Гранд хотел В.“ ЕООД, ЕИК ***.
Към сигнала не са приложени доказателства.
Служебно са приобщени доказателства от сигнал с рег. № ЦУ01/С-528/01.11.2018г. – Решение № 71/28.12.2015г. на Общински съвет – В.; Договор №942/28.12.2015г. за възлагане управлението на „МБАЛ-В.“ ЕООД; 
С оглед твърденията в сигнала, Комисията е изискала и събрала следните доказателства: писмо вх. № ЦУ01/1030/09.01.2019г. на КПКОНПИ с приложение писмо изх. № 214/02.01.2019г.
Служебно е направена справка в Търговски регистър по отношение „МБАЛ-В.“ ЕООД и „Медицински център Гранд хотел В.“ ЕООД.
След като обсъди събраните в хода на административното производство доказателства, комисията установи следното от фактическа страна:
Сигналът е подаден от физическо лице с посочени три имена, ЕГН, адрес и е подписан. 
С Протокол от заседание на Общински съвет В. от 28.12.2015г. Жеко Иванов Чешмеджиев е избран за управител на „МБАЛ-В.“ ЕООД.
От служебно направената справка в Търговски регистър се установи, че Жеко Иванов Чешмеджиев е вписан като управител на „МБАЛ-В.“ ЕООД на 06.01.2016г. „МБАЛ-В.“ ЕООД е еднолично дружество с ограничена собственост, чийто едноличен собственик на капитала е Община В.
От служебно направената справка в Търговски регистър се установи, че Жеко Иванов Чешмеджиев е бил вписан като управител на „Медицински център Гранд хотел В.“ ЕООД, ЕИК ***, в периода 27.02.2013г. до 26.06.2018г. Дружеството е с едноличен собственик на капитала „***“ АД.
С писмо, вх. № ЦУ01/1030/09.01.2019г. от кмета на Община В., е изпратено удостоверение с изх. №214/02.01.2019г. от управителя на Гранд хотел В. Л.Л. С писмото Л.Л. удостоверява, че за периода 28.12.2015 – 28.12.2018г. Жеко Иванов Чешмеджиев не е подписвал документи, договори и удостоверения свързани с дейността на „Медицински център Гранд хотел В.“ ЕООД, а само  суми по граждански договори, относно прегледи на гости на хотела и впоследствие е освободен от заеманата от него длъжност „управител“.
С писмо на КПКОНПИ, вх. № ЦУ01/5600/18.02.2019г., от кмета на Община В. е изпратено писмо с вх. №53-00/243/08.02.2019г. на Община В., с което се удостоверява, че за периода 28.12.2015г. – 26.06.2018г. „Медицински център Гранд хотел В.“ ЕООД не е имал никакви взаимоотношения с „МБАЛ-В.“ ЕООД.
	С писмо, вх. № ЦУ01/6684/26.02.2019г. от кмета на Община В., е изпратено удостоверение от 21.02.2019г. от Жеко Иванов Чешмеджиев - управител на „Многопрофилна болница за активно лечение – В.“ ЕООД, с което същият удостоверява, че в качеството си на управител на „Многопрофилна болница за активно лечение – В.“ ЕООД, в периода 28.12.2015г. до 26.06.2018г., не е упражнявал правомощия по отношение на „Медицински център Гранд хотел В.“ ЕООД, ЕИК *** /включително сключване на договори, подписване на фактури, контрол по изпълнението на сключени договори и други/.
Въз основа на така изяснената фактическа обстановка, комисията установи следното от правна страна:
За да е осъществен конфликт на интереси по смисъла на чл.52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
С влизането в сила на Закона за противодействие на корупцията и за отнемане на незаконно придобитото имущество, обн., ДВ, бр.7 от 19.01.2018г., в сила от 23.01.2018г., с разпоредбата на чл.6, ал.1, т.46 от с.з., законодателят е вменил качеството на лице, заемащо висша публична длъжност на управителите и изпълнителните директори на лечебните заведения за болнична помощ, които се финансират от бюджета на Националната здравноосигурителна каса и/или от държавния или общинския бюджет, като не диференцира лечебните заведения въз основа на собствеността на капитала.
От събраните в хода на производството доказателства по преписката се установи, че „МБАЛ-В.“ ЕООД е лечебно заведение за болнична помощ, създадено като търговско дружество с едноличен собственик на капитала Община В.
Горното налага извода, че в качеството си на управител на „МБАЛ-В.“ ЕООД, Жеко Иванов Чешмеджиев придобива качеството на лице, заемащо висша публична длъжност по смисъла на чл.6, ал.1, т.46 от ЗПКОНПИ.
В сигнала не се съдържат твърдения за упражнени правомощия от страна на Чешмеджиев в качеството му на управител на „МБАЛ-В.“ ЕООД и от събраните по преписката доказателства не се установи Жеко Чешмеджиев да е упражнил правомощия по отношение на „Медицински център Гранд хотел В.“ ЕООД. 
В качеството му на управител на „Медицински център Гранд хотел В.“ ЕООД- Жеко Чешмеджиев не е лице, заемащо висша публична длъжност, тъй като дружеството е с изцяло частен капитал и не представлява лечебно заведение за болнична помощ по смисъла на чл.9 от Закона за лечебните заведения. Съвместяването на длъжността управител на „МБАЛ-В.“ ЕООД и длъжността  управител на „Медицински център Гранд хотел В.“ ЕООД не представлява нарушение на разпоредбите на ЗПКОНПИ, тъй като евентуална несъвместимост сама по себе си не е конфликт на интереси, а е самостоятелно нарушение на Конституцията или специален закон, което се установява от друг орган. Съгласно трайната съдебна практика, компетентен да установява несъвместимост е органът по избора или назначаването.
Предвид изложеното, се налага извода, че липсват упражнени правомощия по служба от Жеко Чешмеджиев в качеството му на управител на „МБАЛ-В.“ ЕООД и лице, заемащо висша публична длъжност, по смисъла на чл.6, ал.1, т.46 от ЗПКОНПИ, по отношение на „Медицински център Гранд хотел В.“ ЕООД, в периода 28.12.2015 – 28.12.2018г. Липсата на който и да е елемент от понятието „конфликт на интереси“ обуславя невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма.
Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и 2 от ЗПКОНПИ
	РЕШИ:	
         НЕ УСТАНОВЯВА конфликт на интереси по отношение на Жеко Иванов Чешмеджиев с ЕГН *** – лице, заемащо висша публична длъжност, по смисъла на 6, ал.1, т.46 от ЗПКОНПИ, поради липса на упражнени правомощия по служба в качеството му на управител на „МБАЛ-В.“ ЕООД по отношение на „Медицински център Гранд хотел В.“ ЕООД  в периода 28.12.2015 – 28.12.2018г.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 
Дирекция „Противодействие на корупцията“ да уведоми дирекция „Конфликт на интереси“ за решението на Комисията по проверката.
Препис от Решението да се изпрати ведно с цялата административна преписка на Окръжна прокуратура Пазарджик, с оглед преценка за реализиране на правомощията по чл.76, ал.2 от ЗПКОНПИ.
КОМИСИЯ:
Заместник - председател:………………/Антон Славчев/
Член:………………………………../Антоанета Цонкова/
Член:…………………………………..../Силвия Къдрева/

